정조 12년
戊申二月二十五日辰時上御熙政堂大臣備局堂上引見入侍時領議政金致仁左議政李性源右議政蔡濟恭右參贊金魯鎭行漢城判尹鄭昌聖吏曹判書吳載純兵曹判書鄭好仁行副司直李在簡李柱國知事鄭昌順江華留守宋載經開城留守閔鍾顯刑曹參判洪秀輔行副司直蔡弘履吏曹參判李在學戶曹參判洪秉纘行副司直金持默副校理李太亨右承旨尹行元左副承旨曺允大假注書李貞運事變假注書申潊記事官李相璜金祖淳以次進伏訖上曰追後入來備堂隨來隨入戶判奉審後入侍可也潊承命出傳致仁曰今日朝氣頗寒勞動之餘聖體若何上曰一樣矣致仁曰感候則今已復常乎上曰以右相事觸寒臨門乍有感候而卽爲差復矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰今日進不進座目李秉模書以內閣進故座目還送未及改來入侍前不得入啓誠惶悚矣上曰訓將何不入來乎致仁曰以積病之復發送言於臣而今方乘轎來待關外云矣上曰摠戎使何故不入來云耶致仁曰以其兄造紙提調見遞事謂以私義不安飭敎之下亦不承膺云而重臣所帶卽摠使之例兼也事面有異摠使重任不可以其例兼而遽議變通則其所處義未免太過矣上曰申飭可也出擧條上曰今則鼎席備員朝象妥帖誠爲公私之幸喜不可言矣致仁曰以臣年齒當此重任實非可堪而今則僚相濟濟誠不勝喜幸矣上敎濟恭曰枚卜之日已爲悉諭而餘意則疏批亦盡之矣卿今同入鼎席國事幸甚濟恭曰臣惶恐之極不能形容仰達而臣之頂踵毛髮非臣之有自天恩諭逈出常格逃遁不得一肅恩命論其情跡極是冒沒緣臣狗馬之疾累日彌留莫重賓對久停不行臣以是如添一病今日則他不暇顧扶舁入來而冒沒登筵自顧惶恧臣逖違幾年獲近前席仰瞻天顔承聆玉音臣之此生此筵是豈夢寐之所料哉感泣之外無以仰對矣上曰冒沒二字自今勿爲更提好矣卿不見綸音末端乎世之誣卿者輒以此齗齗自今以後卿豈可以此復引乎卿則若固有之可也不可言冒沒也無論大官雖在卿宰下執事之列者如卿之所遭罹前古豈有哉此非爲卿一人實爲四百年朝廷而然矣濟恭曰聖敎及此不勝惶隕矣上曰予之此擧豈或私卿而然哉自卿數十年前賓客時顔面雖熟而亦豈可以此私卿哉外臣之不知者或致惝惑於其間而大官是何等職豈可用私之一字乎從此以後卿之一身拔出於坑坎之中已成區處矣向後區處惟在於卿卿其無負此意克盡承佐協贊之責使世道朝象快底平泰之休則誠幸矣濟恭曰臣於國事雖赴湯蹈火若或無避則狗彘亦不食其餘矣天神俯瞰臣心可質而至於官職雖在執事之列實難抗顔入闕況百僚之長是何等重任而以何顔面揚揚冒據乎聖敎連日諄複故冒入賓對而實不敢以相職自處矣上曰過矣旣已肅命又參次對而不以大臣自處者可乎領相則筋力雖旺大耋已屆左揆則昨秋以後受傷無餘此後獨賢舍卿伊誰而卿言如此日後次對雖有稟處之事卿不爲擧行乎誠太過矣濟恭曰臣風霜震剝之餘僅存形殼而其中則不可以生人責之況蹤跡之不近禁圍者已七年于玆大臣六卿則或可記認而至於下大夫非但不識面亦不知姓名雖欲行大臣之事其可得乎臣之所欲仰奏者多而實涉猥屑不敢盡言下敎旣以區處爲辭臣則惟願聖上曲垂終始之澤使得畢竟區處千萬伏望上曰右相神色比前無減領相所見如何致仁曰臣亦十年後始見之而風霜之餘別無傷損者矣上曰世事有不可知矣豈料右相今日坐此席乎左相情理則固然而悼傷太過以致若是朽落矣然而比之初筵時亦似頗勝矣諸大臣中右相之神色最勝矣致仁曰此江華留守宋載經狀啓而京畿各邑癸卯甲辰移轉米丙午停退條中五分一捧上之令是啓下行會而通津南陽高陽交河等邑俱未準捧四邑守令之罪請令廟堂稟處矣通津等四邑守令頃因畿伯狀聞已有處分此狀啓置之何如上曰依爲之出擧條致仁曰頃以鍾城府彼人留置卜物失火根因詳覈狀聞之意覆奏行會矣卽見咸鏡監司李崇祜狀啓則以爲都檢案金萬京等應問各人多般鉤覈而一向抵賴終不吐實故放與否平問之下對無得實之路竝爲仍囚待用刑更加嚴覈期於得情而座首韓志大雖未參見於失火之時旣是都次知一體嚴囚以待更覈事請令廟堂稟處矣彼人卜物失火根因道臣別定參覈官會同推覈累次盤問而諸供一辭發明要之是煙草爈火之或致遺落而然道臣之啓以爲故放與否平問之下對無得實之路云則待用刑一向嚴囚亦爲可憫典守不謹其罪旣重況係彼人卜物則尤不容歇治都檢案金萬京等五人令道臣本道境內散配座首韓志大以護送彼人穩城境則不可以都次知而混施同律分揀放送爲宜以此分付道臣何如上曰依爲之出擧條致仁曰近來都下穿窬之患特甚閭巷之間家家戒嚴戢捕之政苟嚴寧有是也左右捕將爲先從重推考另加申飭何如上曰依爲之出擧條致仁曰黃海監司金思穆自承向來嚴敎蹙伏惶恐緊急營務外不爲酬應云藩臣分義無怪其如此而本道事誠可憫矣上曰如是引義雖似無怪方面體重不可輕遞況此道伯異於外廷臣前後責成之飭敎亦在於以戚畹待之之意且今行部不可踰期自廟堂各別嚴飭斯速察任可也出擧條致仁曰濟州牧使李命俊三年絶海年迫七耋自經昨年大賑累狀乞遞且聞病勢沈痼惟願生還云參究其情有難强令察任今姑許遞何如上曰依爲之出擧條載純曰今此宗廟各陵殿宮園墓寒食祭大祝典祀官當以侍從塡差而多在違牌坐罷中無以推移分排合有變通之道何以爲之敢稟上曰侍從堂上堂下違牌坐罷人員竝敍用可也出擧條載經曰江都卽保障重地而爲先城堞頹廢無餘最是於民情有切急者花島爲名之地卽外城曲隅潮水要衝之地數十年前城堞頹而壅閼水道當初設置三間石橋亦頹圮朝夕潮頭衝嚙而汰凹作一十餘丈坑塹因此潮水汎濫民田畓被災處摠而言之則八百餘結內卽今被災陳廢者三百八十石落三間石橋崩頹之故行路不通最要衝之地城堞圮缺所見可憫臣於到任翌日民人十百爲群盈庭呼訴臣往審摘奸則有三大弊果如民訴矣修築之擧斷不可已而力鉅事大財力猝難區劃臣亦未知何以則爲好而大抵專主外城修補內城殆同念不暇及不能致力內城雉堞陵夷踰越如平地便成蹊逕所見可駭爲先終始內城甚急敢此仰達下詢大臣處之何如上曰大臣之意何如致仁曰聞守臣之言則欲先繕修內城而無他措手之道若得曾前朝家區劃之外城修築一年財力則庶可畢役云矣外城盡築姑無期限內城又一任其頹圮則前頭費力必將倍以徙依其言外城一年條物力移用於內城使之刻期完役似好矣性源曰外城一年所入財力果恰當內城修築之費則許令移用似好矣濟恭曰無論內外同是江都之城則以外城一年之費移葺內城恐無不可矣上曰依爲之出擧條載經曰喬桐卽三南咽喉之地而一自統禦使移屬江都之後多有擧礙之端而其中最難便者戰船事也所謂港口殆同陸地潮盛之時始能浮動而一朔之內不過一次對無臨急駕海之望臣意則統禦移屬甚無意義更爲還屬喬桐但受節制於鎭撫使恐合事宜故敢達矣上曰此事當初移屬之意則或謂其便好而故相鄭領府每以爲不如仍舊云矣到今思之其言似有見矣若關於大利害則何拘銷刻之嫌而此與關於大利害者有異當審量處之卿等之意以爲何如致仁曰江都形便臣則未曾審見向來統禦之移屬江都未知得失之如何而大體言之今人智慮不及古人喬桐之陞爲水使兼統三道舟步實有深意則一朝變更容易分屬恐非計之得者至於銷刻之嫌則不必爲拘昔在先朝守摠兩營之出鎭未幾亦旋卽罷還則但觀其利害所在故也性源曰統禦營旣屬鎭撫營之後戰船之移置者除非潮盛之時則長未免粘陸誠無意義若還設統禦營而使之受節制於鎭撫營則未知事面之如何而雖以統制營言之元無受節制於本道監營之例矣濟恭曰臣則未見其地無以審量形便故不能仰對矣載經曰文殊山城與江都爲輔車之勢此亦不可無增築城北募入民戶之道左相曾經居留必有斟量者下詢何如上曰左相所見何如性源曰文殊處地最高登臨則俯瞰江都虛實而地形甚窄民戶不過爲五十餘家設置山城蓋欲防其俯瞰而論其形便不足爲輔車之勢矣江留之言似過矣上曰戶判進前戶曹判書徐有隣進伏上曰詳細奉審乎有隣曰殿內殿外及果木圍排盡爲奉審矣上曰神門簾及方甎方瓦亦有修改處乎有隣曰瓦甎傾缺不過三四處方便修改而至於簾子隨剝隨補終涉未安三簾之一時新備雖無前例臣意則新備一簾奉出退使仍爲改漆改編以待後次奉審時入懸新件退出舊件則不過數次奉審而簾子一新矣上曰宗廟簾子亦用此例乎有隣曰然矣昌聖曰簾子之隨毁隨補非但未安鄕外匠手補編不精依宗廟例次第易新則似甚穩便矣上曰然則依此爲之好矣有隣曰內朱簾未承下敎何以爲之乎上曰一體爲之而與提調同爲出去眼同擧行可也昌聖有隣承命退出太亨曰臣於昨年春講筵畢後臣與下番洪義浩以趙時偉事齊聲請討未承兪音至今抑鬱不勝憤惋噫嘻擧國同慶之日抑何心腸而顯懷不悅凶賊擬帥之目有何營爲而乃敢圖占究厥情狀萬萬凶慝此皆已悉於前後疏啓而且其藉賣權勢譸張眩惑之罪有不可一日容貸也決矣臣昨伏見傳敎下者牖迪昏迷全保世臣之德意孰不欽仰而罪魁之尙此假息其爲失刑之大孰甚於此臣謂爲先施以荐棘之典待用刑嚴加訊鞫夬施王章斷不可已也上曰前已悉諭矣出擧條上曰以藉賣權勢譸張眩惑等語爲罪目而末請重律得無律不稱罪之嫌乎太亨曰時偉之極罪已悉於前後疏啓故首以此意仰奏而尾陳藉賣等語矣性源曰臣昨伏見傳敎下者保世臣靖世道之至意溢於辭表牖迷拯溺之方至矣盡矣儒臣所奏比昨日傳敎雖頗疎略而爲人臣子不識天高地厚負此罪名何以逃三尺之王章乎爲先荐棘之請係是斷不可已者亟下允從之命是臣區區之望也濟恭曰臣不敢以相臣自居而至於事關懲討有不容終默者昨伏見傳敎則時偉之窮凶極惡厥罪淊天決不可一刻容貸而若其眞箇罪目殿下猶不盡書之矣臣於年前蟄伏江上而其爲凶言傳說狼藉喧騰雖如臣聾瞽於世事者猶且得聞則其眞贓之昭不可掩卽此可驗欲竝生哉之德意孰不欽仰而如此元惡大憝則決不可一味假息待用刑之日夬伸王法斷不可已矣儒臣之論列罪狀只以藉賣權勢譸張眩惑爲說者極爲不善奏對事當請推而臣旣不以見職自居故不敢仰請矣上曰時偉之陰慝發於外貌予自初已切惡之前後在政院未嘗一番順遞其他諸承宣或因時偉之罪一時竝遞者有之其所切惡於此可驗向日傳敎中不識天高地厚云者槪言其愚悖之狀而若其卽今罪案渠之處地與外廷諸臣有何少異而喧騰之言必及於渠耶若無所犯豈有是也卽此一端可謂死有餘罪矣予於戚畹諸家未嘗有一分私好雖眞箇戚畹猶尙如此況渠之所處何足謂戚里而隱然以戚里自處竟至於此向者島置時傳敎有一言以蔽之曰何以得此者正謂此也至於凶言云云伊時兵議肅謝之後以朝廷問安班之不爲設行因卽出去則或無可言之隙而其他罪狀不一其端假令脫於此罪渠之許多負犯莫逃王章不可一日容貸所犯眞贓果若三司之論列則何惜於渠不卽顯戮而傳說雖然姑未執跡雖輿儓下賤明其爲賊賊乃可服故始此遷就者此也諸趙中趙興鎭則多年堂后至於承宣趙時俊則以有司之臣任用日久緣一時偉以趙爲姓者一竝不用則亦過矣故向者趙英鎭之備薦予則以爲好矣至於申大尹之疏可謂近來中最錚錚者若使世人皆能知此義則豈非世道之幸乎大抵朝廷之公議是公也舊日之顔面卽私也其所負犯旣已彰著則不可拘牽顔私弁髦公議殆同於敢怒而不敢言搢紳之間有或如此執跡而論烏得免黨與之歸乎但其疏末黨與云云似涉舊日色目之說當此保合陶鎔之日決不可推波而助瀾故傳敎之禁止者此也致仁曰其黨渠黨之云者實異於色目之黨矣性源曰此則領相所奏誠然矣濟恭曰黨與云者果與色目之黨有異矣上曰黨之一字終有形迹之嫌予所云云蓋以此也致仁曰時偉之負犯旣如此而前日之有顔私者終不能一刀割斷尙有繾綣之意誠萬萬不成說矣申大尹之疏果是最錚錚者而昨年以後無此疏故臣於向日登筵時亦以誠合嘉奬仰奏矣性源曰向來罪其罪人其人之下敎實出於大聖人欲竝生哉之至意矣時偉之於臣亦爲至親而罪惡旣犯於罔赦則亦已痛絶之不暇凡今北面於我殿下者孰敢有顧藉之意乎命退諸臣以次退出